Kuwé cubit utawi kuwé jiwit inggih punika jajanan kuwé ingkang kawentar ing tlatah Jakarta saha kitha saklilingipun. Kuwé punika kalebet kuwé ingkang gadhah rasa manis pramila asring dipundadosaken nyamikan. Woworan utami kuwé menika saking glepung. Kuwé punika wujudipun alit, dhiamèteripun amung 4 séntimèter. Kuwé punika asring dipunsadé ing pinggir mergi ingkang kathah tiyang plesir, papan pariwisata ngantos sekolah. Reginipun panganan menika kagolong mirah saha wosipun lembut ugi manis, pramila kathah laré-laré ingkang mundhut.

Mula buka 
Jejuluk kuwé cubit (jiwit) amargi salebeting ngolahipun kuwé sesasampunipun mateng lajeng dipun'cubit' ngagem capitan tosan saking tiyang sade. Pamendhetan kuwé kanthi cara njapit menika dilampahi amargi cithakan masak kuwé saking wajan ingkang cekung-cekung alit, mila boten awrat utawi langkung gampil. Kuwé cubit menika dipunpitayani mawi sesuguh ingkang dipunadhaptasi saking olah-olahan Walandi inggih menika poffertjes. Nalika Walandi njajah Nuswantara kathah olah-olahan ingkang dipuntepungaken kados déné kaasstengels, krokèt, lapis legit, ngantos kuwé cubit. Poffertjes minangka panekuk alit ugi sami-sami dipundamel saking glepung, gendhis saha ragi lajeng dipunolah ing manci ingkang wonten cithakan bundher alit-alit. Ananging poffertjes racakipun dipundhahar kaliyan kepyuran gendhis alus saha meses.

Adhaptasi 
Kuwé cubit wiwitanipun namung ngagem kepyuran mèses ing nginggilipun utawi malah boten ngagem kepyuran. Ananging amarga owah gingsir jaman, pasugatan menika gadhah isèn-isèn kadosta kèju, soklat chip, selé woh, kacang, ngantos marshmallow. Rasa saha warni kuwé menika wontèn soklat, tèh ijo, kopi, tiramisu, ngantos vèlvet abang. Boten namung wujudipun bundher ananging ugi kothak, cinta, mbulan, lonjong, lintang saha sanèsipun.

Kapustakan 

Panganan
Olah-olahan Indonésia
Kuwé